**Africa** (lat. *Provincia Africa*), myöhemmin **Africa vetus** ("Vanha Africa", lat. *Provincia Africa vetus*), oli Rooman valtakunnan provinssi, joka sijaitsi Pohjois-Afrikassa ja vastasi osapuilleen nykyisen Tunisian aluetta sekä osaa Libyan rannikosta. Provinssin mukaan sai myöhemmin nimensä koko Afrikan manner.

Maantiede
---------

African provinssi käsitti alueen Pohjois-Afrikassa Välimeren rannikolla. Sen alue vastasi aiempaa Karthagon valtakunnan aluetta. Nykyisin alue jakautuu Tunisian ja Libyan valtioiden alueille. Provinssin hallinnollinen keskus oli Utica.

### Kaupunkeja

African roomalaisaikaisia kaupunkeja olivat muun muassa:

 
* Acholla
* Arae Philaenorum
* Assuras
* Cirta
* Clupea
* Curubis
* Girba
* Hadrumetum
* Hippo Diarrhytus
* Hippo Regius
* Karthago (*Carthago*)
* Leptis Magna
* Madaurus eli Madaura
* Neapolis
* Oea
* Ruspina
* Sabratha
* Sicca
* Tacape
* Thamugadi
* Thapsus
* Thelepte
* Theveste
* Utica
* Zama Regia

Historia
--------

African provinssi perustettiin vuonna 146 eaa. kolmannen puunilaissodan jälkeen, kun Rooma valtasi Karthagon silloiset alueet. Provinssi muodostettiin kyseisistä alueista. Sen johtoon tuli prokonsuli. Keisariajalla Africa luettiin senaatin provinsseihin.

Thapsuksen taistelun jälkeen vuonna 46/45 eaa. provinssin nimeksi tuli *Africa vetus* ("Vanha Africa"), kun sen rinnalle perustettiin Julius Caesarin valtaamasta Numidiasta tehty Africa nova ("Uusi Africa"). Ne yhdistettiin Augustuksen aikana noin vuonna 27 eaa. uudeksi provinssiksi nimeltä Africa proconsularis, johon kuului siis myös Numidia.

Myöhemmän Rooman valtakunnan aikana alueen provinsseissa tapahtui paljon muutoksia. Tärkeimmät provinsseissa tapahtuneet muutokset alueella olivat:

| Rooman valtakunta | Länsi-Rooma | Nykyinenalue tai valtio |
| --- | --- | --- |
| Tasavallan ja keisarikauden provinssitn. vuoteen 293 saakka | Myöhäisroomalaiset provinssit |
| n. vuosina 293–395 | vuodesta 395 |
| Africa146–46/45 eaa. | Africa vetus46/45–27 eaa. | Africa proconsularis27 eaa.–193 jaa. | Africa proconsularis | Proconsularis Zeugitana | Africa proconsularis | (Tunisia pohjoinen) |
| Valeria Byzacena | Byzacena | (Tunisia eteläinen) |
| Tripolitania | Tripolitania | (Libyan länsirannikko) |
|  | Africa nova46/45–27 eaa. | Numidia | Numidia Cirtensis | Numidia | (Algeria koillinen) |
| Numidia militiana |
| Selitykset: 1. ↑  Provinssit Diocletianuksen noin vuonna 293 tekemän uudistuksen jälkeen.
2. ↑  Provinssit Theodosius I:n ajan jälkeen vuonna 395, kun imperiumi jaettiin Länsi- ja Itä-Roomaan.

 |

Alue pysyi valtakunnan osana siihen asti, kunnes vandaalit valtasivat ne 400-luvulla. Vuonna 533 keisari Justinianus lähetti sotapäällikkö Belisariuksen valtaamaan Afrikan pohjoisrannikon takaisin valtakunnalle. Tämän jälkeen alueesta muodostui Afrikan eksarkaatti, joka kuului Rooman valtakuntaan aina 600-luvulla tapahtuneisiin muslimien valloituksiin saakka.

Lähteet
-------

1. 1 2 3 4  Adkins, Lesley & Adkins, Roy A.: *Handbook to Life in Ancient Rome*, s. 114, 119. Updated Edition. Facts on File Library of World History. Infobase Publishing, 2004. ISBN 978-0-8160-5026-0.
2. ↑  Africa (Roman territory, North Africa) *Encyclopædia Britannica*. Viitattu 25.7.2017. (englanniksi)
3. ↑  Liberati, Anna Maria & Bourbon, Fabio: "Afrikka, Rooman vilja-aitta", *Historialliset kulttuurit, Rooma*, s. 268. Suomentanut Eija Kämäräinen. Weilin+Göös, 2004. ISBN 978-951-0-32991-7.

Aiheesta muualla
----------------

* Kuvia tai muita tiedostoja aiheesta **Africa** Wikimedia Commonsissa